ไฟแนนซ์ทูเดย์
ยิ่งใกล้ครบ 1 ปี การบริหารงานรัฐบาล ก็ยิ่งมีการโหมประชานิยมกันอย่างมโหฬาร เพื่อรัฐบาลจะได้นำมาแถลงผลงานโดยไม่คำนึงถึงความเสียหายที่จะเกิดขึ้น ไม่ว่าจะเป็นโครงการรับจำนำที่นักวิชาการประสานเสียงเสียหายเป็นแสนล้านบาท
2 ส.ค. 2555

ยิ่งใกล้ครบ 1 ปี การบริหารงานรัฐบาล ก็ยิ่งมีการโหมประชานิยมกันอย่างมโหฬาร เพื่อรัฐบาลจะได้นำมาแถลงผลงานโดยไม่คำนึงถึงความเสียหายที่จะเกิดขึ้น ไม่ว่าจะเป็นโครงการรับจำนำที่นักวิชาการประสานเสียงเสียหายเป็นแสนล้านบาท
นอกจากนี้ ยังมีโครงการพักชำระหนี้ดีเสียหายไปอีก 4.5 หมื่นล้านบาท และล่าสุดการขายเวลาส่งมอบรถคันแรกไปแบบไม่มีกำหนดต้องใช้เงินอีก 3 หมื่นล้านบาท
...โครงการรับจำนำข้าวใครว่าเน่า แต่สำหรับเสี่ยโต้ง กิตติรัตน์ ณ ระนอง รองนายกรัฐมนตรีและ รมว.คลัง ออกมาแอ่นอกรับว่าหากโครงการนี้เสียหายเกิน 6 หมื่นล้านบาท พร้อมเอาตำแหน่งเป็นเดิมพัน เป็นการสวนกลับนักวิชาการที่ออกมาฟันโครงการรับจำนำทำรัฐบาลเจ๊งเป็นแสนล้านบาท
อย่างไรก็ต้องฝากเสี่ยโต้ง อย่าลืมคิดค่าเสียโครงการรับจำนำ ที่เกิดจากการต้องไปกู้เงิน 2.7 แสนล้านบาท ดอกเบี้ย 3% กว่าๆ ปีหนึ่งดอกเบี้ยก็ปาเข้าไป 1 หมื่นล้านบาท เข้าไปแล้ว
...สมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) ลุยสัมมนาผู้ประกอบการภาคการเงิน ทั้งบริษัทหลักทรัพย์ ธนาคาร ประกัน เพื่อเตรียมพร้อมสู่ประชาคมเศรษฐกิจอาเซียน หรือ เออีซี โดยงานนี้ผู้ร่วมเข้าสัมมนายังขออุบรายละเอียดเป็นความลับ เพราะกลัวคู่แข่งประเทศอื่นรู้ทันชิงตัดหน้าทำไปก่อน
...ถึงวันนี้เป็นที่แน่นอนแล้วว่า รัฐบาลนี้ไม่สนับสนุนกองทุนการออมแห่งชาติ (กอช.) ที่รัฐบาลที่แล้วผลักดัน ทำให้ สมพร จิตเป็นธม รองกรรมการผู้จัดการ ธนาคารเพื่อการส่งออกและนำเข้าแห่งประเทศไทย ที่ได้รับการเสนอชื่อให้เป็นเลขาธิการ กอช. ถอดใจขอทำงานที่เดิม เพราะผ่านมาหลายเดือน รมว.คลัง ก็ไม่ลงนามเห็นชอบเสียที